For knap to måneder siden var det kaninunger , i dag er det killinger. Dumpet og efterladt i en papkasse. Denne gang var det killingerne Tarzan, Trille og Tessie, som blev fundet i en papkasse på en rasteplads i Sæby. Heldigvis i tide inden regnen fik kassen til at brase sammen. Kun med et håndklæde i bunden og hverken mad eller vand til de kære små. Killingerne er blevet indleveret hos Nordjyllands Internat og Pension. De vurderer dem til at være omkring fem uger gamle. Tag ansvar Nu kommer internattet med en klar opfordring. - Vi vil bare opfordre folk til at TAGE ANSVAR. Gør det nu, dem det går ud over, er så uskyldige, skriver de og retter kritik mod dem, som dumper dyr. - Det er utroligt, at man har samvittighed til at sætte så små nogle uskyldige liv i fare, for bare selv at slippe for ansvaret - som i øvrigt umuligt kan komme bag på en, når man anskaffer sig en hunkat og ikke neutraliserer den, skriver Nordjyllands Internat og Pension på deres Facebookside. Dumping af killinger er desværre et større problem på internaterne, og allerede i april råbte internaterne op. - Typisk bliver kattene indleveret til os, når de er nyfødte og op til 12 uger gamle, og det betyder, at der formentlig vil komme et stort pres på vores internater omkring sommer i forhold til at kunne tage nye kæledyr ind, sagde internatchef for Nordjyllands Internat, Karina Fisker dengang. Men på trods af opfordringen kommer der fortsat flere af de kære små ind på internaterne. - Vi ser det igen og igen. Og man tør næsten ikke at sige, at det er ved at være hverdag, skriver Nordjyllands Internat og Pension. Og lige nu er der historisk mange kattekillinger, der mangler et hjem. Den historie kan du se i indslaget her under:

Opsummering:
Det er højsæson for katteparringer, og det kan de mærke på Nordjyllands internat.